Z A K L J U Č C I

s 14. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 1. listopada 2020. godine

*Upit*

*Radno mjesto administrator-kontrolor (srednja stručna sprema) u opisu svog radnog mjesta ima navod da mijenja tajnika (prvostupnik) u odsutnosti. Smatra li se to pisanim nalogom poslodavca, i da drugi nalog neće trebati u primjeni evidencije radnih dana u zamjeni, koja se primjenjivala do sada za vrijeme odsustva zbog bolovanja ili godišnjeg odmora. Hoće li za vrijem mijenjanja tajnika imati njegov koeficijent složenosti poslova?*

**Zaključak broj 55:**

Za obavljanje poslova više složenosti ili težih uvjeta rada od poslova svog radnog mjesta, radi zamjene odsutnog radnika, potreban je pisani nalog poslodavca u kojem slučaju se tom radniku za odrađene sate isplaćuje plaća u visini plaće radnog mjesta kojeg obavlja po pisanom nalogu poslodavca.

 *Upit*

*Moli se tumačenje odredbe članka 33. stavka 1. točke e): Imaju li radnici hitnih prijema gdje nije ustrojen OHBP pravo na dodatnih pet dana godišnjeg odmora po kriteriju posebnih uvjeta rada, s najmanje 2/3 radnog vremena?*

**Zaključak broj 56:**

Radnici koji najmanje 2/3 radnog vremena rade na hitnom prijemu gdje nije ustrojen OHBP, imaju pravo na dodatnih 5 dana godišnjeg odmora.

*Upit*

*Kako će se isplaćivati naknada za trošak prijevoza za dolazak i odlazak s posla radnika iz pripravnosti. Hoće li se posebno isplaćivati naknada za pripravnost radnicima, kako bi se to trebalo evidentirati i izvršiti isplata za isto (kuna po prijeđenom kilometru po dolasku i odlasku)?*

**Zaključak broj 57:**

Povjerenstvo upućuje na zaključak broj 39. s 10. sjednice Povjerenstva.

Povjerenstvo nije nadležno za tumačenje načina vođenja evidencije i izvršenja isplate naknade za trošak prijevoza.

*Upit*

*Na koji način uskladiti dolazak i odlazak radnika, ako radno vrijeme, sukladno rasporedu rada, započinje u 7:00 ujutro za radnika koji dolazi na posao, a završava u 7:00 ujutro za radnika koji odlazi s posla.*

*Tko će, na koji način i kojom metodom odlučiti i izabrati osobu/e koje su zadužene za primopredaju službe na odjelima gdje u smjenama radi nekoliko sestara/tehničara i u pravilu su svi zaduženi i sudjeluju u primopredaji službe, odnosno jesu li primopredajom služe obuhvaćeni svi radnici ili samo oni koje odredi osoba zadužena za organizaciju rada?*

**Zaključak broj 58:**

Primopredaja službe traje najviše 30 minuta prije završetka, odnosno najviše 30 minuta nakon početka radnog vremena. Organizacijom rada određuje se osoba zadužena za obavljanje primopredaje službe. Poslodavac je zadužen za vođenje evidencije o radnom vremenu, odnosno prisutnosti radnika na radnom mjestu.

Povjerenstvo nije nadležno za tumačenje organizacije rada niti načina izbora osoba koje će biti zadužene za primopredaju službe.

*Upit*

*S obzirom da radnicima u praonici rublja prijeti velika opasnost zaraze, te da su izloženi štetnom djelovanju kemikalija pri obavljanju svojim zadataka, na koliko dodatak za posebne uvjere rada imaju radnici u praonici rublja?*

**Zaključak broj 59:**

Radnik u praonici rublja ima pravo na dodatak za posebne uvjete rada od 14%, a iznimno radnik u praonici rublja koji radi s infektima i otrovima 2/3 radnog vremena ima pravo na dodatak na osnovnu plaću s osnova posebnih uvjeta rada od 17%.

*Upit*

*Imaju li nezdravstveni radnici na mjestu referenta koji rade 2/3 radnog vremena na poslovima zaprimanja bolničkih i vanjskih pacijenata i upućivanja istih na određene obrade pravo na dodatak na plaću u iznosu od 8% zbog iznimne odgovornosti za život i zdravlje ljudi?*

**Zaključak broj 60:**

Nezdravstveni radnici na poslovima referenta za medicinsku dokumentaciju ne ostvaruju pravo na dodatak na plaću zbog iznimne odgovornosti za život i zdravlje ljudi od 8% od osnovne plaće.